17 Le rona re tshwanetse go ithapisa semoyeng fela jaaka mojiminasi, fa e le gore re batla go tlhomamisa gore ditshwetso tse re di dirang ka metlha e nna tse di molemo. Re tshwanetse go kgona go laola maikutlo a rona le ditokololo tsa rona ka dinako tsotlhe. (Mathaio 5:29, 30; Bakolosa 3:5-10) Ka sekai, a o laola matlho a gago gore a se ka a leba dilo tsa boitsholo jo bo maswe, kana ditsebe tsa gago gore di se ka tsa reetsa mmino kana motlotlo o o leswe? Ke boammaaruri gore re faraferwe ke dilo tse di ntseng jalo tse di maswe. Le fa go ntse jalo, go ntse go ikaegile ka rona gore a re tla letla di nwelelela mo megopolong le mo dipelong tsa rona. Re ka etsa mopesalema yo o ileng a re: “Ga nkitla ke tlhoma selo se se se nang molemo wa sepe fa pele ga matlho a me. Ke tlhoile se se dirwang ke batho ba ba wang; ga se nngaparele. . . . Fa e le ope fela yo o buang maaka, ga a kitla a tlhomamisiwa ka thata fa pele ga matlho a me.”—Pesalema 101:3, 7.